OBRAZLOŽITVENI MEMORANDUM

1. OZADJE PREDLOGA

Razlogi za predlog in njegovi cilji

Ta predlog se nanaša na uporabo Uredbe Sveta (ES) št. 1005/2008 z dne 29. septembra 2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje in o spremembi uredb (EGS) št. 2847/93, (ES) št. 1936/2001 in (ES) št. 601/2004 ter o razveljavitvi uredb (ES) št. 1093/94 in (ES) št. 1447/1999[1] (v nadaljnjem besedilu: uredba o preprečevanju nezakonitega, neprijavljenega in nereguliranega ribolova).

Splošno ozadje

Ta predlog je nastal v okviru izvajanja uredbe o preprečevanju nezakonitega, neprijavljenega in nereguliranega ribolova ter je posledica preiskav in razprav, ki so bile izvedene v skladu z vsebinskimi in postopkovnimi zahtevami, določenimi v navedeni uredbi, v kateri je med drugim predvideno, da bi morale vse države izpolniti obveznosti, ki so jim bile v zvezi s preprečevanjem nezakonitega, neprijavljenega in nereguliranega ribolova, odvračanjem od njega ter njegovim odpravljanjem, kot državam zastave, pristanišča, obalnim državam ali državam trga naložene v skladu z mednarodnim pravom.

Veljavne določbe na področju, na katero se nanaša predlog

Sklep Komisije z dne 15. novembra 2012 (UL C 354, 17.11.2012, str. 1–47) o obvestilu tretjim državam, za katere po mnenju Komisije obstaja možnost, da bodo opredeljene kot nesodelujoče države v skladu z Uredbo Sveta (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje.

Izvedbeni sklep Komisije z dne DAN MESEC 2014 (UL C XXXX, XX.XX.2014, str. …) o opredelitvi tretjih držav, ki jih Komisija obravnava kot nesodelujoče tretje države v skladu z Uredbo Sveta (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje.

Usklajenost z drugimi politikami in cilji Unije

Ni relevantno.

2. REZULTATI POSVETOVANJ Z ZAINTERESIRANIMI STRANMI IN OCEN UČINKA

Posvetovanje z zainteresiranimi stranmi

Zainteresirane strani, na katere se nanaša postopek, so imele možnost, da med preiskavo in razpravo zagovarjajo svoje interese v skladu z določbami uredbe o preprečevanju nezakonitega, neprijavljenega in nereguliranega ribolova.

Zbiranje in uporaba strokovnih mnenj

Zunanje strokovno mnenje ni bilo potrebno.

Ocena učinka

Ta predlog je posledica izvajanja uredbe o preprečevanju nezakonitega, neprijavljenega in nereguliranega ribolova.

Navedena uredba ne vsebuje določb za splošno oceno učinka, vendar vsebuje izčrpen seznam pogojev, ki jih je treba oceniti.

3. PRAVNI ELEMENTI PREDLOGA

Povzetek predlaganih ukrepov

Komisija je s svojim sklepom z dne 15. novembra 2012 osem tretjih držav (Belize, Kraljevina Kambodža, Republika Fidži, Republika Gvineja, Republika Panama, Demokratična socialistična republika Šrilanka, Togoška republika in Republika Vanuatu) obvestila, da po njenem mnenju obstaja možnost, da bodo opredeljene kot nesodelujoče države v skladu z uredbo o preprečevanju nezakonitega, neprijavljenega in nereguliranega ribolova.

Komisija je v zvezi z osmimi državami izdala demarše. Te demarše med drugim vsebujejo ukrepe, ki utemeljujejo njena dejanja, dajejo priložnost državam, da se nanje odzovejo in jih izpodbijajo, dajejo pravico do zahtevanja in zagotovitve dodatnih informacij, vsebujejo predlagane akcijske ukrepe za odpravo nepravilnosti ter zagotavljajo dovolj časa za odgovor nanje in razumen rok za njihovo odpravo.

Komisija je DAN MESEC 2014 v izvedbenem sklepu Komisije Šrilanko opredelila kot tretjo državo, ki jo Komisija obravnava kot nesodelujočo tretjo državo v skladu z uredbo o preprečevanju nezakonitega, neprijavljenega in nereguliranega ribolova.

Priloženi predlog izvedbenega sklepa Sveta temelji na ugotovitvah, ki so potrdile, da Šrilanka ni izpolnila dolžnosti, ki so ji bile kot državi zastave, pristanišča, obalni državi ali državi trga naložene v skladu z mednarodnim pravom.

Zato se predlaga, da Svet sprejme priloženi predlog sklepa.

Pravna podlaga

Uredba Sveta (ES) št. 1005/2008 z dne 29. septembra 2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje.

Načelo subsidiarnosti

Predlog je v izključni pristojnosti Evropske unije. Načelo subsidiarnosti se zato ne uporablja.

Načelo sorazmernosti

Predlog je skladen z načelom sorazmernosti iz naslednjih razlogov.

Oblika ukrepanja je opisana v uredbi o preprečevanju nezakonitega, neprijavljenega in nereguliranega ribolova ter ne dopušča odločanja na nacionalni ravni.

Navedba o načinu zmanjšanja finančne in upravne obremenitve Unije, nacionalnih vlad, regionalnih in lokalnih organov, gospodarskih subjektov in državljanov ter o njeni sorazmernosti s ciljem predloga se ne uporablja.

Izbira instrumentov

Predlagani instrumenti: sklep.

Druga sredstva ne bi bila ustrezna iz naslednjega razloga.

Druga sredstva ne bi bila ustrezna, ker v uredbi o preprečevanju nezakonitega, neprijavljenega in nereguliranega ribolova niso predvidene druge možnosti.

4. PRORAČUNSKE POSLEDICE

Predlog ne vpliva na proračun Unije.

2014/0294 (NLE)

Predlog

IZVEDBENI SKLEP SVETA

o spremembi seznama nesodelujočih tretjih držav pri boju proti nezakonitemu, neprijavljenemu in nereguliranemu ribolovu v skladu z Uredbo (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 1005/2008 z dne 29. septembra 2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje in o spremembi uredb (EGS) št. 2847/93, (ES) št. 1936/2001 in (ES) št. 601/2004 ter o razveljavitvi uredb (ES) št. 1093/94 in (ES) št. 1447/1999[2], zlasti člena 33 Uredbe,

ob upoštevanju predloga, ki ga je predložila Evropska komisija,

ob upoštevanju naslednjega:

1. UVOD

(1) Uredba (ES) št. 1005/2008 (v nadaljnjem besedilu: uredba o preprečevanju nezakonitega, neprijavljenega in nereguliranega ribolova) vzpostavlja sistem Unije za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje.

(2) V poglavju VI uredbe o preprečevanju nezakonitega, neprijavljenega in nereguliranega ribolova so določeni postopek v zvezi z opredelitvijo nesodelujočih tretjih držav, demarše v zvezi z državami, ki so opredeljene kot nesodelujoče tretje države, priprava seznama nesodelujočih držav, črtanje s seznama nesodelujočih držav, objava seznama nesodelujočih držav in morebitni izredni ukrepi.

(3) V skladu s členom 32 uredbe o preprečevanju nezakonitega, neprijavljenega in nereguliranega ribolova je Komisija s sklepom z dne 15. novembra 2012[3] (v nadaljnjem besedilu: sklep z dne 15. novembra 2012) obvestila osem tretjih držav, za katere je po njenem mnenju obstajala možnost, da bodo opredeljene kot nesodelujoče tretje države.

(4) Komisija je v sklep z dne 15. novembra 2012 vključila informacije o bistvenih dejstvih in ugotovitvah, na katerih temelji taka opredelitev.

(5) Poleg tega je Komisija 15. novembra 2012 z ločenimi dopisi obvestila osem tretjih držav o možnosti, da bodo opredeljene kot nesodelujoče tretje države.

(6) Komisija je v teh dopisih poudarila, da so bile zadevne tretje države, da bi se preprečila njihova opredelitev kot nesodelujočih tretjih držav in da ne bi bile predlagane za uradno uvrstitev na tovrsten seznam, kot je predvideno v členih 31 in 33 uredbe o preprečevanju nezakonitega, neprijavljenega in nereguliranega ribolova, pozvane, naj za odpravo pomanjkljivosti, ugotovljenih v sklepu z dne 15. novembra 2012, v tesnem sodelovanju s Komisijo vzpostavijo akcijski načrt.

(7) Komisija je posledično pozvala osem zadevnih tretjih držav, naj: (i) sprejmejo vse potrebne ukrepe za izvajanje ukrepov, ki so vsebovani v akcijskih načrtih, ki jih je predlagala Komisija; (ii) ocenijo izvajanje ukrepov, ki so vsebovani v akcijskih načrtih, ki jih je predlagala Komisija; in (iii) Komisiji za ocenjevanje izvajanja posameznih ukrepov vsakih šest mesecev posredujejo podrobna poročila med drugim v zvezi z njihovo individualno in/ali splošno učinkovitostjo pri zagotavljanju popolnoma skladnega sistema za nadzor ribolova.

(8) Osmim zadevnim tretjim državam je bila dana možnost, da pisno odgovorijo na vprašanja, ki so bila izrecno navedena v sklepu z dne 15. novembra 2012, ter se odzovejo na druge pomembne informacije, kar jim omogoča predložitev dokazov, s katerimi bi izpodbijale ali dopolnile dejstva, navedena v sklepu z dne 15. novembra 2012, ali po potrebi sprejele akcijski načrt in ukrepe za izboljšanje razmer. Navedenim osmim državam je bila zagotovljena pravica, da zahtevajo dodatne informacije oziroma da se jim te zagotovijo.

(9) Komisija je 15. novembra 2012 začela dialog z osmimi tretjimi državami in navedla, da meni, da šest mesecev načeloma zadostuje za dosego sporazuma o tej zadevi.

(10) Komisija je še naprej zahtevala in preverjala vse informacije, ki jih je štela za potrebne. Obravnavane in upoštevane so bile ustne in pisne pripombe, ki jih je po sklepu z dne 15. novembra 2012 predložilo osem držav. O ugotovitvah Komisije je bilo osem držav pisno ali ustno obveščenih.

(11) Izvedbeni sklep Sveta 2014/170/EU o pripravi seznama nesodelujočih tretjih držav pri boju proti nezakonitemu, neprijavljenemu in nereguliranemu ribolovu v skladu z Uredbo (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje[4] je bil sprejet 24. marca 2014. Tri od osmih držav, ki so bile navedene v sklepu z dne 15. novembra 2012, so bile uvrščene na seznam kot nesodelujoče države, saj kljub sprejetju nekaterih ukrepov še vedno niso izpolnile svojih dolžnosti sprejetja ukrepov za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje, ki so jim bile kot državam zastave in obalnim državam naložene z mednarodnim pravom.

(12) Komisija je z izvedbenim sklepom z dne DATUM MESEC 2014[5] Demokratično socialistično republiko Šrilanko (Šrilanko) opredelila kot nesodelujočo tretjo državo v boju proti nezakonitemu, neprijavljenemu in nereguliranemu ribolovu. V skladu z uredbo o preprečevanju nezakonitega, neprijavljenega in nereguliranega ribolova je Komisija navedla razloge, zakaj meni, da Šrilanka ni izpolnila svojih obveznosti, da sprejme ukrepe za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje, ki so ji bile kot državi zastave, pristanišča, obalni državi ali državi trga naložene v skladu z mednarodnim pravom.

(13) Izvedbeni sklep Sveta, ki Šrilanko uvršča na seznam nesodelujočih tretjih držav pri boju proti nezakonitemu, neprijavljenemu in nereguliranemu ribolovu, bi torej moral biti sprejet v okviru izvajanja uredbe o preprečevanju nezakonitega, neprijavljenega in nereguliranega ribolova, na podlagi preiskav in razprav, ki so bile izvedene v skladu z vsebinskimi in postopkovnimi zahtevami, določenimi v navedeni uredbi. Ta sklep temelji na navedenih preiskavah in razpravah, vključno z izmenjano korespondenco in srečanji, ter sklepu z dne 15. novembra 2012 in sklepu z dne DAN MESEC 2014. Razlogi, na katerih temeljijo navedeni postopki in predpisi, so enaki razlogom za ta sklep. Ta sklep, ki Šrilanko uvršča na seznam nesodelujočih tretjih držav v boju proti nezakonitemu, neprijavljenemu in nereguliranemu ribolovu, bi moral vključevati posledice, navedene v členu 38 uredbe o preprečevanju nezakonitega, neprijavljenega in nereguliranega ribolova.

(14) Po sprejetju izvedbenega sklepa Sveta o uvrstitvi Šrilanke na seznam nesodelujočih tretjih držav v skladu s členom 33 uredbe o preprečevanju nezakonitega, neprijavljenega in nereguliranega ribolova bo sklep z dne DAN MESEC 2014 o opredelitvi Šrilanke kot nesodelujoče tretje države postal brezpredmeten.

(15) Svet v skladu s členom 34(1) uredbe o preprečevanju nezakonitega, neprijavljenega in nereguliranega ribolova s kvalificirano večino in na predlog Komisije tretjo državo črta s seznama nesodelujočih tretjih držav, če navedena tretja država dokaže, da so se razmere, zaradi katerih je bila uvrščena na seznam, popravile. Pri odločitvi o črtanju se bo upoštevalo tudi, ali so zadevne tretje države s seznama uvedle dejanske ukrepe, s katerimi lahko dosežejo trajno izboljšanje razmer.

2. POSTOPEK V ZVEZI S ŠRILANKO

(16) V skladu s členom 32 uredbe o preprečevanju nezakonitega, neprijavljenega in nereguliranega ribolova je Komisija 15. novembra 2012 obvestila Šrilanko, da po njenem mnenju obstaja možnost, da bo opredeljena kot nesodelujoča tretja država, in jo pozvala, naj v tesnem sodelovanju z njenimi službami vzpostavi akcijski načrt za odpravo pomanjkljivosti, ugotovljenih v sklepu z dne 15. novembra 2012. V obdobju od decembra 2012 do junija 2014 je Šrilanka v pisni obliki predložila svoja stališča in se srečala s Komisijo, da bi razpravljala o zadevnih vprašanjih. Komisija je ustrezne informacije Šrilanki posredovala v pisni obliki. Komisija je še naprej zahtevala in preverjala vse informacije, ki jih je štela za potrebne. Obravnavane in upoštevane so bile ustne in pisne pripombe, ki jih je Šrilanka predložila po sklepu z dne 15. novembra 2012, Šrilanka pa je bila o ugotovitvah Komisije pisno ali ustno obveščena. Komisija je menila, da Šrilanka ni zadovoljivo obravnavala zadevnih področij in pomanjkljivosti, kot je opisano v sklepu z dne 15. novembra 2012. Poleg tega je Komisija ugotovila, da ukrepi, predlagani v akcijskem načrtu, niso bili v celoti izvedeni.

3. OPREDELITEV ŠRILANKE KOT NESODELUJOČE TRETJE DRŽAVE

(17) Komisija je v sklepu z dne 15. novembra 2012 analizirala dolžnosti Šrilanke in ocenila njeno izpolnjevanje mednarodnih obveznosti kot države zastave, pristanišča, obalne države ali države trga. Pri tem pregledu je upoštevala merila iz člena 31(4) do (7) uredbe o preprečevanju nezakonitega, neprijavljenega in nereguliranega ribolova.

(18) Komisija je pregledala skladnost Šrilanke v skladu z ugotovitvami iz sklepa z dne 15. novembra 2012 ter ob upoštevanju ustreznih informacij, ki jih je o tem predložila Šrilanka, predlaganega načrta ukrepov in sprejetih ukrepov za izboljšanje razmer.

(19) Glavne pomanjkljivosti, ki jih je Komisija ugotovila v predlaganem akcijskem načrtu, so se nanašale na več pomanjkljivosti pri izvajanju obveznosti mednarodnega prava, predvsem v zvezi z nesprejetjem ustreznega pravnega okvira, pomanjkanjem ustreznega in učinkovitega sistema spremljanja, odsotnostjo opazovalnega programa, odsotnostjo sistema odvračilnih sankcij ter nepravilnim izvajanjem sistema potrdil o ulovu. Druge ugotovljene pomanjkljivosti se na splošno nanašajo na izpolnjevanje mednarodnih obveznosti, vključno s priporočili in resolucijami regionalnih organizacij za upravljanje ribolova ter pogoji za registracijo ladij v skladu z mednarodnim pravom. Ugotovljeno je bilo tudi pomanjkanje skladnosti s priporočil in resolucijami s strani ustreznih organov, kot je mednarodni akcijski načrt Združenih narodov za preprečevanje nezakonitega, neprijavljenega in nereguliranega ribolova. Vendar pa se pomanjkanje skladnosti z nezavezujočimi priporočili in resolucijami obravnava samo kot dodaten dokaz in ne kot podlaga za opredelitev.

(20) Komisija je v izvedbenem sklepu z dne DAN MESEC 2014 opredelila Šrilanko kot nesodelujočo tretjo državo v skladu z uredbo o preprečevanju nezakonitega, neprijavljenega in nereguliranega ribolova.

(21) V zvezi z morebitnimi omejitvami za Šrilanko kot državo v razvoju je treba opozoriti, da splošna stopnja razvoja Šrilanke ne vpliva negativno na njen posebni razvojni status in splošno ravnanje na področju ribolova.

(22) Ob upoštevanju sklepa z dne 15. novembra 2012 in sklepa z dne DAN MESEC 2014 ter razprav s Šrilanko, ki jih je opravila Komisija, in njihovih rezultatov je mogoče sklepati, da ukrepi Šrilanke v okviru njenih dolžnosti kot države zastave ne zadostujejo za izpolnitev členov 94, 117 in 118 Konvencije Združenih narodov o pomorskem mednarodnem pravu (UNCLOS) ter členov 18, 19 in 20 Sporazuma Združenih narodov o staležih rib (UNFSA).

(23) Zato Šrilanka ni izpolnila svojih dolžnosti kot država zastave v skladu z mednarodnim pravom, da ukrepa za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje, in bi morala biti vključena na seznam nesodelujočih tretjih držav Unije.

4. PRIPRAVA SEZNAMA NESODELUJOČIH TRETJIH DRŽAV

(24) Na podlagi ugotovitev v zvezi s Šrilanko bi bilo treba to državo vključiti na seznam nesodelujočih tretjih držav iz sklepa z dne 24. marca 2014 v skladu členom 33 uredbe o preprečevanju nezakonitega, neprijavljenega in nereguliranega ribolova. Prilogo k Izvedbenemu sklepu 2014/170/EU bi bilo zato treba ustrezno spremeniti.

(25) Postopki v obliki ukrepov, ki bi se morali uporabljati za Šrilanko, so navedeni v členu 38 uredbe o preprečevanju nezakonitega, neprijavljenega in nereguliranega ribolova. Prepoved uvoza velja za vse ribiške proizvode, kakor so opredeljeni v členu 2(8) uredbe o preprečevanju nezakonitega, neprijavljenega in nereguliranega ribolova, saj opredelitev kot nesodelujoče tretje države ne temelji na dejstvu, da niso bili sprejeti ustrezni ukrepi v zvezi z nezakonitim, neprijavljenim in nereguliranim ribolovom, ki vpliva na določen stalež ali vrsto.

(26) Nezakonit, neprijavljen in nereguliran ribolov med drugim izčrpava staleže rib, uničuje morske habitate, ogroža ohranjanje in trajnostno rabo morskih virov, izkrivlja konkurenco, ogroža varnost preskrbe s hrano, postavlja poštene ribiče v nepravičen slabši položaj in slabi obalne skupnosti. Glede na obseg težav, povezanih s tovrstnim ribolovom, se je zdelo potrebno, da Unija hitro izvede ukrepe v zvezi s Šrilanko kot nesodelujočo državo. Glede na zgoraj navedeno bi moral ta sklep začeti veljati dan po objavi v Uradnem listu Evropske unije.

(27) Če Šrilanka dokaže, da so se razmere, zaradi katerih je bila uvrščena na seznam, popravile, Svet s kvalificirano večino in na predlog Komisije to državo črta s seznama nesodelujočih tretjih držav v skladu s členom 34(1) uredbe o preprečevanju nezakonitega, neprijavljenega in nereguliranega ribolova. Pri odločitvi o črtanju se bo upoštevalo tudi, ali je Šrilanka uvedla dejanske ukrepe, s katerimi lahko doseže trajno izboljšanje razmer –

SKLENIL:

Člen 1

Priloga k Izvedbenemu sklepu 2014/170/EU se nadomesti z besedilom iz Priloge k temu sklepu.

Člen 2

Ta sklep začne veljati dan po objavi v Uradnem listu Evropske unije.

V Bruslju,

Za Svet

Predsednik

[1] UL L 286, 29.10.2008, str. 1.

[2] UL L 286, 29.10.2008, str. 1.

[3] Sklep Komisije z dne 15. novembra 2012 o obvestilu tretjim državam, za katere po mnenju Komisije obstaja možnost, da bodo opredeljene kot nesodelujoče tretje države v skladu z Uredbo Sveta (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje (UL C 354, 17.11.2014, str. 1).

[4] UL L 91, 27.3.2014, str. 43.

[5] Izvedbeni sklep Komisije z dne DAN MESEC 2014 o opredelitvi tretjih držav, ki jih Komisija obravnava kot nesodelujoče tretje države v skladu z Uredbo Sveta (ES) št. 1005/2014 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje (UL C XX, dd.mm.2014, str. X).

PRILOGA

Seznam nesodelujočih tretjih držav pri boju proti nezakonitemu, neprijavljenemu in nereguliranemu ribolovu

k

predlogu IZVEDBENEGA SKLEPA SVETA

o spremembi seznama nesodelujočih tretjih držav pri boju proti nezakonitemu, neprijavljenemu in nereguliranemu ribolovu v skladu z Uredbo (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje

Belize

Kraljevina Kambodža

Republika Gvineja

Demokratična socialistična republika Šrilanka